Departement verwelkom uitspraak teen Spar-baasArgieffoto (Foto: SparInt/Twitter) Die eienaar van agt Spar-takke moet miljoene rand aan werkers oorbetaal vir, onder andere, onwettige aftrekkings, nienakoming van die Nasionale Wet op Minimum Lone en oortyd. Die departement van arbeid en indiensneming het die uitspraak van die Kommissie vir Versoening, Bemiddeling en Arbitrasie verwelkom. Arbitrasie is toegeken ten gunste van die departement teen agt Spar-takke wat mnr. Giannacoupolous besit, het Teboho Thejane, woordvoerder van die departement, in ‘n verklaring gesê. Giannacoupolous moet ŉ bedrag van R11 935 478 in vergoeding oorbetaal aan die eisers. “Die respondent moet binne 14 dae ook voldoen aan klousules 3.3 tot 3.16 van die selfde bevel. Versuim om hieraan te voldoen sal beteken dat die respondent opgelope rente moet betaal kragtens artikel 75 van die Wet op Basiese Diensvoorwaardes.” Dit volg ná inspeksies in Mei 2019 gedoen is toe die departement ŉ reeks klagtes ontvang het van growwe oortredings van arbeidswetgewing wat by Spar-takke landswyd plaasgevind het. “Tydens die ondersoek is daar bepaal dat al die takke deur mnr. Giannacoupolous besit word.” Tien winkels is hierdeur geraak, waarvan nege in Gauteng en een in Noordwes gebaseer is. Kwessies wat aangeroer is, sluit in versuim deur die werkgewer om indiensnemingskontrakte uit te reik, lang werksure sonder oortydvergoeding, geen verlof op Sondae of openbare vakansiedae nie, indiensneming van uitlanders en onwettige aftrekkings, het Thabane bygevoeg. Die inspeksies is gedoen by Spar Orchards, Delyweg, Doornpoort Spar, Montana Spar, Wierda Spar, Silverton Spar, Zambezi Super Spar, Rietfontein Spar, Silverplace Spar en Safari Spar in Rustenburg. Dié takke het 565 personeel in diens. Aggy Moiloa, inspekteur-generaal van die departement, het gesê die departement verwelkom die uitspraak.